Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamine

(2021/C 139/10)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1308/2013 (1) artikli 98 kohaselt kahe kuu jooksul alates käesoleva dokumendi avaldamise kuupäevast.

KOONDDOKUMENT

„Urueña“

PDO-ES-02485

Taotluse esitamise kuupäev: 13.11.2018

1. Registreeritav nimetus

Urueña (es)

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

VEIN – roosa vein

Roosad veinid on selged, vaarikaroosa värvusega ja neis puudub hägusus. Nende lõhnabukett on puhas, intensiivne või väga intensiivne ning selles avalduvad värskete puuviljade ja/või lillede ja/või karamelli aroomid. Maitsebukett on ümar ja värske, kerge jääkmagususe varjundiga ning alkoholi ja happesuse vaheline tasakaal on hästi paigas.

(*) Käesolevas dokumendis sätestamata analüütilised parameetrid peavad vastama kehtivatele eeskirjadele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 12,5 Minimaalne üldhappesus 60,00 milliekvivalenti liitri kohta Maksimaalne lenduvate hapete sisaldus (milliekvivalentides liitri kohta) 16,7 Maksimaalne vääveldioksiidi üldsisaldus (milligrammides liitri kohta) 180

VEIN – laagerdunud punane vein

Punased veinid on selged, ilma hägususe tunnusteta, väga intensiivse kirsi- või granaatpunase värvusega. Servas avalduvad purpursed toonid, samas on veinide põhitoonid sügavad või väga sügavad. Nende lõhnabukett on puhas, intensiivne või väga intensiivne ning selles avalduvad punaste ja/või mustade puuviljade ning vürtside ja/või palsamiäädika aroomid. Maitsebukett on ümar ja hästi tasakaalustatud, intensiivse ning pika või väga pika järelmaitsega.

(*) Käesolevas dokumendis sätestamata analüütilised parameetrid peavad vastama kehtivatele eeskirjadele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 13,00 Minimaalne üldhappesus 60,00 milliekvivalenti liitri kohta Maksimaalne lenduvate hapete sisaldus (milliekvivalentides liitri kohta) 20,00 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a. Peamised veinivalmistustavad

Viljelustavad

Istutustihedus peab olema vähemalt 3 000 viinapuud hektari kohta.

Kasutada tuleb lühikese lõikuse meetodit ja viinapuid tuleb lõigata kasvuperioodil, et reguleerida saagikust ning tasakaalu lehepinna ja saagi kaalu vahel.

Kasutada tuleb tilkkastmissüsteemi.

Rakendada tuleb integreeritud kahjuritõrje meetodeid.

Traditsioonilise nimetusega „Vino de pago“ märgistatud veini puhul võib kasutada ainult terveid viinamarju, mis on saavutanud täiusliku küpsusastme (tõenäoline alkoholisisaldus 12,5°).

Veinivalmistuse eritavad

Viinamarjad tuleb enne kääritamismahutisse jõudmist sorteerida.

Iga sort tuleb valmistada veiniks eraldi.

Roosad veinid: purustatud marjade ja kestade leotamine ning kääritamine kontrollitud temperatuuril.

Punased veinid: kääritamiseelne leotamine 24–48 tundi temperatuuril alla 10 °C. Kääritamine kontrollitud temperatuuril.

Kasutada tuleb vertikaalseid või pneumaatilisi hüdraulilisi presse.

Veine tuleb laagerdada Prantsuse või Ameerika tammest vaatides, hoides temperatuuri vahemikus 15–18 °C ja suhtelist õhuniiskust 75 % juures.

Veinivalmistamise suhtes kehtestatud piirangud

Suurim ekstraheerimisel saadav kogus: 70 liitrit 100 kg viinamarjade kohta.

b. Maksimaalne saagikus

8 000 kilogrammi viinamarju hektari kohta

56 hektoliitrit hektari kohta

6. Määratletud geograafiline piirkond

Kaitstud päritolunimetusega toote „Urueña“ geograafiline piirkond asub Valladolidi provintsi Urueña omavalitsusüksuses. See on katkematu maa-ala, mis hõlmab 78 hektarit ja mis on kindlaks määratud järgmiste maatükkide identifitseerimise süsteemi (LPIS) viidetega (*):

Katastriüksus 1: maatükid 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 ja 10120.

Katastriüksus 8: maatüki 101 krunt 2 ja maatüki 9001 krunt 1.

Taotleja omanduses on järgmised maatükid: katastriüksusel 1 maatükid 114, 117, 121, 123, 124, 125, 127, 128, 132, 133, 168, 5158 ja 5159 ning katastriüksusel 8 maatüki 101 krunt 2 ja maatüki 9001 krunt 1.

(*) Kuna maatükkide infosüsteemi ajakohastatakse, juhime tähelepanu sellele, et need on viited 2020. aasta versioonile.

7. Peamised veiniviinamarjasordid

'CABERNET SAUVIGNON'

'MERLOT'

'SYRAH'

'TEMPRANILLO – TINTA DEL PAIS'

8. Seos(t)e kirjeldus

Geograafilise piirkonna iseloomustus

Looduslikud tegurid

Punktis 6 määratletud geograafilise piirkonna geoloogilised, morfoloogilised ning mullastiku- ja ilmastikutingimused on ühetaolised ja erinevad seda ümbritsevate alade omadest, nagu on selgitatud allpool. See vastab traditsioonilise nimetuse pago ehk viinamarjaistanduse kirjeldusele: üks katkematu maa-ala, mida traditsiooniliselt kasutatakse viinapuude kasvatamiseks ning mida iseloomustavad kindlad mullastiku- ja mikroklimaatilised tingimused, mis eristavad seda naaberaladest. Selline ühetaolisus ja eripära sõltuvad tavaliselt sellistest füüsilistest tunnustest nagu jõed, vooluveekogud ja muud maastikule iseloomulikud tunnused või konkreetsete omaduste kombinatsioonid, mis esinevad piirkonnas, kuid mitte selle ümbruses. Kaitstud päritolunimetusega toote „Urueña“ määratletud piirkonda ümbritsevad vooluveekogud, mis moodustuvad Sequillo jõest ning Ermita ja Veterinario ojadest. Määratletud piirkonda mõjutavad järgmised looduslikud tegurid:

1. Määratletud piirkond asub Duero jõe valgalas Urueña omavalitsusüksuses, kus Ermita oja suubub Sequillo jõkke (Valderaduey lisajõgi). Urueñast loodesse jääv ala on tasandik, mis asub 710–720 m kõrgusel merepinnast ning põhjas kulgeb selle piir paralleelselt Sequillo jõega.

2. Urueña asub Castilla-Leóni autonoomses piirkonnas, mis on viinamarjakasvatuseks kasutatava maa pindala poolest Hispaanias kolmandal kohal, ning kuulub Valladolidi provintsi, kus on viis päritolunimetust. Seega asub see viinamarjakasvatuseks väga sobivas piirkonnas, kus on väga soodsad keskkonnatingimused kvaliteetveinide tootmiseks. Piirkonna viinamarjakasvatuse ajalugu ja kultuur koos viinamarjakasvatajate entusiasmiga tagavad valmisoleku kohaneda olemasolevate ja tulevaste tehnoloogiate ja meetoditega.

3. Kõnealuses piirkonnas Madridi Polütehnilise Ülikooli töörühma korraldatud tsoneerimisuuringu „Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)“ („Urueña viinamarjakasvatuspiirkonna (Urueña, Valladolid) mullastiku ja viinamarjakasvatuse korraldamise uuring“) tulemuste põhjal koostati selle piirkonna kaart ja kirjeldus, milles järeldati: „Vaadeldud keskkonnategurite (kliima, kivimi tüüp, geoloogiline formatsioon, kalle, paiknemine ja mullastikutingimused) läbilõige toob selgelt esile geograafilise keskkonna eripära ja kaitstud päritolunimetusega „Urueña“ piirkonna sobivuse kvaliteetveinide tootmiseks, kuna selle erilised keskkonnatingimused eristavad seda teistest ümbritsevatest piirkondadest.“ Need omadused ja tingimused ei ole iseloomulikud mitte ainult taotleja omanduses ja praegu viinapuude all olevatele maatükkidele, vaid ka külgnevatele maatükkidele, mis ühiselt moodustavad määratletud piirkonna.

Kliima

Tuginedes Hispaania meteoroloogiaameti Castromonte ja Villaderfradese meteoroloogiajaamades kogutud andmetele, Valladolidi (lennujaama) vaatlusjaama andmetele ning SIAR-võrku (kastmist koordineeriv agrometeoroloogiasüsteem) kuuluvate Villapando ja Medina de Rioseco agrometeoroloogiajaamadest saadud andmetele, ei varieeru piirkonna temperatuurinäidud kuigi palju, kusjuures Monte de Urueña mägismaal on sademete hulk väiksem ja orgudes temperatuurid kõrgemad. Sademete hulk on tavaliselt suurim sügisel ja väikseim suvel (vähenedes järjekorras sügis, kevad, talv ja suvi), ulatudes kokku ligikaudu 410 millimeetrini. Üldiselt on tegemist piirkonnaga, kus ei ole selliseid mägesid, mis võiksid toimida looduslike barjääridena, ning seega pääseb ookeanilt tulev niiske õhk vabalt piirkonda.

Aktiivne kasvuperiood kestab alates aprillist/maist kuni oktoobrini. Aasta keskmine temperatuur on ligikaudu 11,4 °C. Päikesepaisteliste tundide keskmine arv aastas on 2 650 tundi.

Aurustumisnäitajad viitavad niiskuse puudujäägile, kui võrrelda neid sademete hulka näitavate andmetega.

Kliima- ja bioklimaatilised tegurid:

— De Martonne ja Embergeri kuivuseindeksite järgi: poolkuiv, vahemereline

— Gausseni kliimadiagrammid: neli kuiva kuud (juunist septembrini)

— Köppeni kliimaklassifikatsioon: Csb (mõõdukas kliima sooja ja kuiva suvega, keskmine temperatuur kõige soojemal kuul alla 22 °C ja üle 4 kuu on temperatuur üle 10 °C)

— Huglini indeks (heliotermiline potentsiaal): 1 940 – 2 000 kraadi

— Tegelik soojusintegraal (Winkler): ligikaudu 1 400 – 1 500 kraadi (II tsoon)

Need väärtused näitavad, et piirkond sobib kvaliteetveinide tootmiseks kasutatavate viinamarjasortide kasvatamiseks. Kaitstud päritolunimetusega toodet „Urueña“ toodetakse ühes täpselt määratletud mesokliimaga piirkonnas, mis erineb Castilla-Leóni autonoomse piirkonna ülejäänud 23 mesokliimast, ning selle suhtelised omadused on kujunenud tänu kaitsele, mida pakuvad läheduses asuva tuulise platoo (> 110 m) idapoolne külg ning valgala nõod ja orupõhjad.

Geoloogia, litoloogia ja geomorfoloogia

Kaitstud päritolunimetusega toote „Urueña“ piirkonnas esinev kivimiliik (litoloogia) koosneb kahest tertsiaari materjalist (Belveri punane purdkivim ja Tierra de Campose faatsies) ning kvaternaari ladestust (terrassid ja orupõhi). Lähtekivim on kivine, koosnedes loendamatust hulgast suurtest kaljurahnudest, millest osad paljastuvad maapinnal (koos tasandikult pärit lubjakiviga) ja teised varjuvad mullaprofiilis. Sellel teguril on mõju lõpptoote kvaliteedile. Lähtekivimi peamiselt lubjakiviga tsementeerimise ja mulla tekkimise tulemusena on piirkonnas moodustunud sellele eripära andvad isoleerivad pinnavormid.

Pinnamood põhineb kirjeldatud kihistul, mis kujundab ja mõjutab vee äravoolu. Sequillo, Ermita ja Veterinario vooluveekogud moodustavad määratletud piirkonna piirid. Selle tulemusena kujunenud pinnamoe morfoloogia on eriline ja sobib väga hästi kvaliteetveinide tootmiseks: õrn, kerge kalle äravoolupunktide suunas ja 710–720 meetri kõrgusel (moodustades vaid 1,8 % Castilla-Leóni autonoomse piirkonna sellel kõrgusel paiknevast pindalast).

Digitaalne maastikumudel ja peamised vooluveekogujad äravooluvõrgus kinnitavad Sequillo valgala olulisust, mis tingib uuritud maa-ala madala pinnamoe ja väikese üldise kalde põhja ja selle sekundaarse äravooluvõrgu suunas, mille läänepiiril domineerib Veterinario oja ja idapoolsel küljel Ermita oja, võimaldades vee äravoolu kolme külge suunduva kalde suunas.

Mullastik

Kui tehakse suuremahulisi (väga üksikasjalikke) mullastiku-uuringuid, nagu käesoleval juhul, on klassifitseerimise viimane kategooria kasutatav pinnaseühik (seeria), kuna see võimaldab kindlaks määrata ja otsustada, kuidas iga konkreetset ühikut tuleks käidelda. Kaitstud päritolunimetusega „Urueña“ hõlmatud piirkonna mullastik on üsna mitmekesine, peamiselt tänu sealsetele kivimitele ja pinnavormidele. Siiski on määratletud piirkonnas kirjeldatud vaid kaht mullaprofiili – Alfisols [A/Bt/Bk(m)] ja Inceptisols [A/Bk(m)] –, mis mõlemad sobivad väga hästi viinapuude kasvatamiseks.

Piirkonna mullad on keskmise kuni madala viljakusega. Orgaanilise aine sisaldus on keskmine kuni madal (0,75–1,5 %), lämmastikusisaldus väike (< 1 %) ning süsiniku-lämmastiku suhe on samuti madal (≤ 8 %). Väikest mikroelementide sisaldust peetakse teguriks, mis mõjutab kvaliteeti. Samuti tuleb märkida, et katioonide neelamismahutavus on keskmine kuni suur (10–25 cmol+/kg savi ja/või orgaanilist ainet).

Kaitstud päritolunimetusega „Urueña“ hõlmatud piirkonna mullastiku tekstuurikategooriates on vähe erinevusi, ülekaalus on liivsavi. Kontrastne tekstuur puudub. Profiili homogeensus on väga positiivne, sest see reguleerib niiskuse taset (vähendades äravoolu) ja temperatuuri. Mullastiku kuivendusvõime ja profiili vähene varieeruvus, mis piirab äravoolu kogust, tähendab, et maapind imab lõpuks niiskuse endasse.

Aasta keskmine mulla temperatuur 50 cm sügavusel on kõrgem kui 15 °C, kuid madalam kui 22 °C (keskmine temperatuur 8–15 °C) ning suve ja talve keskmiste väärtuste erinevus on suurem kui 5 °C. Vahemereline niiskusrežiim tähendab, et muld on kuiv vähemalt pooltel päevadel, mil mulla temperatuur on kõrgem kui 5 °C (see on kuiv rohkem kui 45 järjestikust päeva 4 kuu jooksul pärast suvist pööripäeva ja niiske rohkem kui 45 järjestikust päeva 4 kuu jooksul pärast talvist pööripäeva).

Muldadel on hea kuivendusvõime. Üleliigne vesi juhitakse looduslikult maast üsna tõhusalt välja, peamiselt Sequillo jõe kaudu, millesse suubuvad Veterinario ja Ermita ojad.

Füüsilise keskkonna uuringu järeldused on lühidalt järgmised:

1. Vaadeldud keskkonnategurite (kliima, kivimi tüüp, geoloogiline formatsioon, kalle, paiknemine ja mullastiku omadused) läbilõige toob selgelt esile geograafilise keskkonna eripära ja piirkonna sobivuse nõutud kvaliteediga veinide tootmiseks asjakohaste viinamarjakasvatusmeetodite abil.

2. Määratletud piirkonna moodustavad maatükid on kujunenud harmooniliseks tervikuks ning mõnes neist korraldatud üksikasjalike uuringute tulemusena saadud andmed kehtivad täielikult ka ümbritsevate maatükkide suhtes, kuna neis valitsevad samad klimaatilised, geoloogilised, geomorfoloogilised ja mullastikutingimused.

3. Määratletud piirkonnal on ühised eriomadused, mis eristavad seda teistest ümbruskonnas paiknevatest päritolunimetustena kehtestatud piirkondadest.

Inimtegurid

Kõige olulisem inimtegur, mis muudab Urueña ainulaadseks, on sealsete sortide unikaalne kohanemisviis, mis on saavutatud tänu kasutatavatele viinamarjakasvatusmeetoditele. Lisaks 'Tempranillole' on ka sordid 'Merlot', 'Syrah' ja 'Cabernet Sauvignon' piirkonnaga suurepäraselt kohanenud.

Valitud viinapuude niivõrd hea kohanemine aitab leevendada probleeme, mida põhjustab mõõdukas külmaoht, mis kimbutab piirkonda peamiselt alates oktoobrist kuni aprilli lõpuni (äärmuslikel aastatel septembri lõpust mai lõpuni).

Külmast tulenevate ohtude vähendamiseks lõigatakse viinapuud talve lõpus tagasi ja rohevõtteid alustatakse mai lõpus, kui külmaoht on minimaalne. Maad haritakse korrapäraselt, et piirata umbrohu levikut.

Käärimiseelne leotamine madalal temperatuuril tagab stabiilse puuviljase ja sordile omase aroomi. Kääritamise ajal segatakse virret regulaarselt, mille tulemusena toimub suurepärane polüfenooli ja värvi ekstraheerimine.

Toote kirjeldus

Kaitstud päritolunimetusega veinides „Urueña“ avaldub viinamarjasortide unikaalsus originaalsel viisil, kuna need on aja jooksul väga positiivses suunas arenenud, võimendades sordispetsiifilisi omadusi ja muutes neid veelgi nüansirikkamaks. Nende maitsebukett on tugev, jääkmagususe, rikkaliku struktuuri ja väga stabiilse värvusega. Nad tõusevad esile oma tasakaalustatuse, elegantsuse ja mineraalsuse poolest, mis annavad neile eristuva ja ainulaadse omapära.

Roosad veinid „Urueña“ on vaarikaroosat värvi, millele annab sinaka varjundi viinamarjasort 'Syrah', mis hõivab suurima osa viinapuude kasvualast. Lõhnabuketis domineerivad värskete puuviljade noodid, mida täiendavad lille- ja karamellinüansid. Punaste puuviljade aroom on omasem 'Tempranillo' baasil valmistatud roosadele veinidele.

Punased veinid on väga intensiivse kirsi- või granaatpunase värvusega. Servas avalduvad purpursed toonid. Kasutatavate viinamarjasortide kombinatsioon muudab need väga aromaatseks ning eelkõige iseloomustab neid ümarus ja pehmus.

Looduslike ja inimtegurite vastastikune toime ja toote omadused.

Kaitstud päritolunimetusega toote „Urueña“ määratletud piirkond moodustab katkematu maa-ala. Nagu eespool selgitatud, muudavad ühtsed mullastiku- ja mikroklimaatilised tingimused selle eristuvaks piirkonna ülejäänud maastikest. Piirkond on tuntud viinamarjakasvatuse poolest ning sealsetel veinidel on teistest eristuvad ja ainulaadsed omadused, mis tulenevad eelkõige inimtegevusest kõnealuses keskkonnas. Uuritud keskkonnategurite (kliima, litoloogia ja mullastik) vastastikune mõju viitab sellele, et Urueña füüsiline keskkond on väga eriline. Sortide valiku ja piirkonnas tehtud viinamarjakasvatusega seotud otsuste tulemusena on toodetavad veinid originaalsed ja kvaliteetsed. Seda toetavad järgmised kaalutlused:

1. Kaitstud päritolunimetusega „Urueña“ piirkonna moodustavate maatükkide ainulaadsusel on viinamarjakasvatuspiirkonda kujundav mõju. Keskmise kuni madala viljakuse, keskmise kuni madala orgaanilise aine sisalduse, väikese lämmastikusisalduse ja hea kuivendusvõimega mullad annavad ekstraktide ja antotsüaniiniderikkaid veine. Madalat mikroelementide sisaldust peetakse kvaliteeti mõjutavaks teguriks.

2. Piirkonna muldade mitmekesisus, nagu on selgitatud punktis a, on iseenesest eristav tunnus, kuna see võimaldab kindlaks määrata ja otsustada, kuidas iga üksust tuleks hallata, kasutades seega võimalikult hästi ära asukohta ja tootes nüansirikkamaid veine.

3. Tootmistingimused ja kliima võimaldavad pärast marjade värvumist pikka valmimistsüklit, kus päevased ja öised temperatuurid erinevad märkimisväärselt, mille tulemuseks on püsiv ja nüansirikas lõhnabukett, mis tekib tänu looduslikule kontrollile viinamarjade happesuse üle. Happesuse, alkoholi ja struktuuri parameetrid on täiuslikkuseni tasakaalustatud.

4. Viinamarjade hea loomulik happesus annab palju parema värvuse ja stabiilsuse, mis tähendab, et saadud veinid sobivad pärast villimist paremini pikaajaliseks säilitamiseks. Tugev värvus tekib suviste märkimisväärsete temperatuurikõikumiste tulemusena.

5. Kaitstud päritolunimetusega „Urueña“ hõlmatud piirkonnas kasvatatud viinamarjasortides avalduvad nende parimad omadused: 'Syrah' on erakordselt jõuline ja täidlane, jääkmagususega; 'Cabernet Sauvignon' annab jõulisi, hea struktuuriga veine; 'Merlot' on väga aromaatne ja õrna maitsebuketiga ning piirkonna peamine sort 'Tempranillo' pakub suurepäraseid puuviljanüansse ning laagerdub vaadis väga hästi.

6. Käärimiseelne leotamine madalal temperatuuril tagab stabiilse puuviljase ja sordile omase aroomi. Kääritamise ajal segatakse segu korrapäraselt, mille tulemusena toimub suurepärane polüfenooli ja värvi ekstraheerimine.

Eespool esitatud punktidest lähtudes on kaitstud päritolunimetusega toote „Urueña“ määratletud geograafilisel piirkonnal, mis kuulub kaitstud geograafilise tähisega toote „Castilla y León“ määratletud piirkonda, viimati nimetatud piirkonnast oluliselt erinevad omadused. Seda ümbritsevad ka mõned Castilla-Leóni autonoomse piirkonna väljapaistvaimad kaitstud päritolunimetused: „Cigales“ põhjas, „Ribera del Duero“ kirdes, „Rueda“ ja „Toro“ lõunas ning „Arribes“ edelas. Neist kõige lähem ja sarnasem on kaitstud päritolunimetus „Toro“. Kuigi kaitstud päritolunimetusega veinidel „Urueña“ on kaitstud geograafilise tähisega veinide „Castilla y León“ omadused, on neil ka vaid neile iseloomulikud omadused, mida ei esine teistes kaitstud geograafilise tähisega hõlmatud veinides ega kaitstud päritolunimetusega veinides „Toro“. Neid eripärasid võib leida üksnes piiritletud alalt (pago ehk viinamarjaistandus), mitte seda ümbritsevalt alalt, kus viinamarjaistandusi tegelikult ei ole, sest tingimused on erinevad.

Lisaks erineb kaitstud päritolunimetusega viinamarjasortide „Urueña“ kaart oluliselt naabruses asuvates viinamarjaistandustes kasvatatavatest peamistest viinamarjasortide kombinatsioonidest. Valge 'Verdejo' on peamine viinamarjasort kaitstud päritolunimetusega „Rueda“ hõlmatud piirkonnas (katab enam kui 98 % viinapuude kasvualast), samal ajal kui 'Tempranillo' (tundud ka paljude teiste kohalike nimetuste all) on peaaegu ainus viinamarjasort viinamarjaistandustes „Ribera del Duero“, „Toro“ ja „Cigales“ ning kaitstud päritolunimetusega „Arribes“ hõlmatud viinamarjaistanduse sortide kaart on täiesti erinev, koosnedes selle piirkonna kohalikest sortidest. 'Syrah', 'Cabernet Sauvignon' ja 'Merlot' hõlmavad 75 % kogu Urueña piirkonna viinapuude kasvualast, mis annab veinidele väga selge organoleptilise profiili.

Allpool on esitatud kaitstud päritolunimetuse „Urueña“, kaitstud geograafilise tähise „Castilla y León“ ja kaitstud päritolunimetuse „Toro“ võrdlus:

Punased sordid D.O. TORO: 'Tinta de Toro' ja 'Garnacha'; „Castilla y León“ (KGT): Castilla-Leóni autonoomses piirkonnas lubatud sordid „Urueña“ (KPN): 'Syrah', 'Merlot', 'Cabernet Sauvignon', 'Tinta del País' ('Tinta de Toro')

Maksimaalne saagikus (kg/ha) D.O. TORO: 6 000 – 9 000 „Castilla y León“ (KGT): 16 000 „Urueña“ (KPN): 8 000

Ekstraktsioonitõhusus D.O. TORO: 70 % „Castilla y León“ (KGT): 75 % „Urueña“ (KPN): 70 %

Minimaalne alkoholisisaldus mahuprotsentides D.O. TORO: 12,5 „Castilla y León“ (KGT): 11 „Urueña“ (KPN): 13

Keskmine alkoholisisaldus mahuprotsentides D.O. TORO: 15 „Castilla y León“ (KGT): 13 „Urueña“ (KPN): 14

Keskmine üldhappesus, väljendatud viinhappena (g/l) D.O. TORO: 4 „Castilla y León“ (KGT): 4,5 „Urueña“ (KPN): 5

Organoleptilised omadused D.O. TORO: maitsev ja hästi struktureeritud „Castilla y León“ (KGT): värske ja puuviljane „Urueña“ (KPN): elegantne ja tasakaalus jääkmagususega

Kaitstud päritolunimetusega toote „Urueña“ määratletud piirkonnas on praegu ainult üks tootja (üksainus veinitootja), mistõttu kõnealune tootja esitab selle taotluse. Praegu ei ole teisi viinamarjakasvatajaid ega veinitootjaid, kes registreerimistaotlusega ühineksid, seega ei ole praegu võimalik tootjarühma moodustada. Uued viinamarjakasvatajad ja veinitootjad võiksid siiski alustada tootmist maatükkidel, mis ei kuulu taotlejale (pange tähele, et need maatükid moodustavad 45,96 hektarit, mis kuuluvad erinevatele omanikele) ning nad oleksid võimelised täitma kaitstud päritolunimetusega „Urueña“ hõlmatud veinitoodetele esitatavaid nõudeid.

9. Olulised lisatingimused

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus:

1. Veinide märgistamisel võib „Denominación de Origen Protegida“ („kaitstud päritolunimetus“) asemel kasutada traditsioonilist nimetust „Vino de pago“.

2. Kaitstud päritolunimetusega veini „Urueña“ märgistusele peab olema lisatud aastakäik, isegi kui vein ei ole laagerdunud.

3. Kaitstud päritolunimetusega veinide „Urueña“ märgisele võib lisada sõnad „envejecido en roble“ („tammevaadis laagerdunud“) või „roble“ („tamm“) tingimusel, et need vastavad asjakohastes õigusaktides sätestatud tingimustele. Link tootespetsifikaadile www.itacyl.es/documents/20143/342640/Ppta+PCC+DOP+PAGO+URUE%C3%91A+Rev+0.docx/dd22fc9e-8f00-30df-252e-ded5a340131f

(1) ELT L 347, 20.12.2013, lk 671.